Gille toe kind in brand sterf‘n Kind is dood en nagenoeg 20 hutte is verwoes in die brand by KwaZakele in die Oos-Kaap. (Foto: SA Polisie) ŉ Veertienjarige meisie is dood en nagenoeg 20 hutte verwoes toe ŉ brand in die Ndulini- informele nedersetting in KwaZakele in die Oos-Kaap uitgebreek het. Die brand het Maandag omstreeks 13:30 ontstaan. “Omstanders het die gille van ZIntle Manganya Zabo, wat in ŉ brandende hut vasgekeer was, gehoor. Hulle het probeer om die deur oop te breek, maar die brand het gewoed en het vinnig na omliggende huise versprei,” het kapt. André Beetge, polisiewoordvoerder, gesê. “Die meisie het doodgebrand.” Sowat 20 huisies is verwoes en nagenoeg 100 mense is dakloos en desperaat vir hulp, het Beetge gesê. “Die oorsaak van die brand is nog nie bekend nie.” Volgens Beetge het die Somaliese gemeenskap in die gebied onder meer komberse vir die geraakte inwoners geskenk. Die Nelson Mandelabaai-rampbestuur en ander weldoeners het reeds begin om komberse en matrasse aan inwoners te skenk. Daar is steeds ŉ behoefte aan klere, beddegoed en kos. Die polisie het diegene bedank wat reeds skenkings gedoen het.